Majoritatea celor care suferă de artroză nu vor avea nevoie de operație de protezare. De obicei aceasta este necesară doar dacă tratamentele încercate nu au nici un efect asupra simptomelor, iar simptomele sunt severe și împiedică desfășurarea activităților de zi cu zi. Dacă doctorul nu menționează operația nu trebuie să presupui că nu ar fi necesară, mai bine întreabă direct dacă vrei să afli. În unele cazuri, chiar dacă doctorii recomandă operația de protezare, din diferite motive pacienții nu o iau în considerare sau chiar o refuză categoric. Este important ca pacienții să discute cu doctorii lor pentru a înțelege mai bine de ce este necesară operația și când ar trebui făcută (uneori, până când pacientul decide să se opereze, poate fi prea târziu).